Laik Ali

Laik Ali (født 1903, død 1971) var en hyderabadsk forretningsmann og politiker. Han var leder i partiet Majlis-e-Ittihad-ul-Muslimeen, også kalt bare Ittihad, og Hyderabads statsminister fra desember 1947 til staten ble innlemmet i India med militærmakt i september 1948.

 Liv og virke 

Ali var ingeniør og arbeidet i statsforvaltningen før han, med hjelp av Akbar Hydari, etablerte Hyderabad Construction Company.Narendra Luther: Hyderabad. A biography, New Delhi: Oxford University Press, 2006, s. 257. Han var også involvert i ledelsen av Deccan Airways, Singareni Collieries Company, Hyderabad State Bank, Nizam Sugar Factory og Hyderabad Roller Flour Mills.Lucien D. Benichou: From Autocracy to Integration: Political Developments in Hyderabad State (1938–1948), Hyderabad: Orient Longman, 2000, s. 232.

Etter delingen av India, var Ali blitt Pakistans utsending til De forente nasjoner. Han hadde støtte fra Muhammad Ali Jinnah da han 28. november 1947 ble utnevnt av nizam Osman Ali Khan til statsminister i Hyderabad.Benichou, s. 197. Ali ble statsminister i spissen for en muslimskdominert Ittihad-regjering på et tidspunkt da det var krise i forholdet mellom Hyderabad og India. Partene hadde blitt enig om en stillstandsavtale, men Hyderabad tok skritt i retning av uavhengighet, en politikk Ittihad var pådriver for. Alis statsministerperiode var også preget av aktivitet fra den militante razakarorganisasjonen tilknyttet partiet Ittihad og ledet av Kasim Razvi. Som statsminister forsøkte Ali å få Hyderabads sak framlagt for FN. Situasjonen utviklet seg til at India i september 1948 invaderte Hyderabad.Benichou, s. 194-232.

Etter at India tok militær kontroll over Hyderabad, ble Laik Ali, sammen med resten av regjeringen, arrestert.Luther, s. 292. I mars 1950 flyktet han fra husarrest og kom seg til Pakistan.Luther, s. 302-306. Han ble formann for Hyderabad Trust som hadde til formål å bistå flyktninger fra Hyderabad.Karen Isaksen Leonard: Locating home. India's Hyderabadis abroad, Stanford: Stanford University Press, 2007, s. 60.

 Referanser 

Kategori:Hyderabad (fyrstestat)
Kategori:Indiske politikere
Kategori:Fødsler i 1903
Kategori:Dødsfall i 1971
Kategori:Personer fra Telangana